Spreuke 12 - Heilige Bybel [Afrikaanse Bybel 1933/1953]
Die goeie verkry 'n welbehae van die HERE, maar Hy veroordeel 'n slinkse man.
Geen mens kan deur goddeloosheid bestaan nie, maar die wortel van die regverdiges wankel nie.
Die woorde van die goddelose is om te loer op bloed, maar die mond van die opregtes red hulle.
Die goddelose mense word omgekeer, en hulle is daar nie meer nie; maar die huis van die regverdiges bly staan.
Die regverdige ken die natuur van sy dier, maar die barmhartigheid van die goddelose is wreed.
Wie sy land bewerk, het volop brood; maar hy wat nietighede najaag, het gebrek aan verstand.
Die goddelose begeer die vangs van verkeerde dinge, maar die wortel van die regverdiges lewer vrugte op.
In die oortreding van die lippe lê daar 'n gevaarlike strik; maar die regverdige ontkom aan die benoudheid.
Uit die vrug van iemand se mond word hy versadig met die goeie, en die daad van 'n mens se hande kom op hom terug.
Die weg van 'n dwaas is reg in sy eie oë, maar die wyse luister na raad.
Die dwaas laat sy drif op die daad bekend word, maar die skrandere verberg skande.
Bedrog is in die hart van die wat onheil bewerk; maar die wat vrede aanraai, het vreugde.
'n Skrander mens verberg sy kennis, maar die hart van die dwase roep hulle sotheid uit.
Die hand van die vlytiges sal heers, maar traagheid lei tot dwangarbeid.
Bekommernis in die hart van 'n mens druk dit neer, maar 'n vriendelike woord vrolik dit op.
Die regverdige vind sy weide uit, maar die weg van die goddelose laat hulle dwaal.
Hy wat traag is, jaag sy wild nie op nie, maar vlyt is 'n kosbare skat vir 'n mens.
Op die pad van geregtigheid is lewe, en die rigting van die pad is onsterflikheid.